रूखे, डैमेज, चिपचिपे बालों को ज्यादा देखभाल की जरूरत, कलर करते हैं तो बरतें सावधानी
बाल नाजुक कपड़े की तरह होते हैं, इसलिए इन्हें उसी तरह से ट्रीट करें। बालों की हर प्रॉब्लम से छुटकारा पाने के आसान उपाय बता रही हैं ब्यूटी एक्सपर्ट शहनाज हुसैन।
ड्राई, ऑयली, नॉर्मल हर तरह के बालों को अलग देखभाल की जरूरत होती है। बाल नाजुक कपड़े की तरह होते हैं, इसलिए इन्हें उसी तरह से ट्रीट करें। बालों की हर प्रॉब्लम से छुटकारा पाने के आसान उपाय बता रही हैं ब्यूटी एक्सपर्ट शहनाज हुसैन।
ऑयली हेयर की देखभाल ऐसे करें 
ऑयली हेयर गंदगी और प्रदूषण को जल्दी आकर्षित करते हैं। इसलिए इन्हें बार-बार धोने की जरूरत होती है। ऑयली बालों को माइल्ड हर्बल शैम्पू से हफ्ते में तीन बार धोएं। शैम्पू का इस्तेमाल कम करें। शैम्पू को थोड़े से पानी के साथ पतला करें और फिर बालों में लगाएं। फिर पानी से अच्छी तरह धो लें। शैम्पू करने के बाद एक मग पानी में एक नींबू का रस मिलाएं। आखिर में बालों को इस पानी से धो लें।
बालों को बहुत ज्यादा ब्रश करने से बचें, क्योंकि यह ऑयल ग्लैंड्स को स्टिमुलेट करके बालों को और अधिक ऑयली बनाता है।
शैम्पू करने से 15 मिनट पहले बालों में अंडे का सफेद भाग लगाएं। यह बालों में ऑयल कंट्रोल करने का काम करता है। ऑयली बालों में तेल और क्रीमी कंडीशनर लगाने से परहेज करें।
ड्राई बालों को डैमेज होने से बचाएं 
डैमेज बाल आमतौर पर ड्राई और कमजोर होते हैं, आसानी से टूट जाते हैं। डैमेज बालों की ज्यादा देखभाल की जरूरत होती है। ऐसे बालों के लिए खासतौर से चौड़े दांतों वाली कंघी का इस्तेमाल करें, जिसके किनारे सॉफ्ट हों।
बाल यदि बहुत ज्यादा ड्राई हो गए हैं तो एक भाग अरंडी के तेल में दो भाग नारियल का तेल मिलाएं। इसे गरम करें और बालों में लगाएं। सिरों पर भी तेल जरूर लगाएं। तेल लगाते समय जोर से न रगड़ें, उंगलियों के पोरों का उपयोग करते हुए धीरे-धीरे स्कैल्प की मसाज करते हुए बालों में तेल लगाएं।
कलर करते हैं तो बालों में हॉट ऑयल मसाज करें 
कलर करने के बाद बालों की देखभाल बहुत जरूरी है, जिससे बालों को रूखा होने से बचाया जा सके। कलर किए हुए बालों के लिए हफ्ते में एक बार हॉट ऑयल थेरेपी बेहद जरूरी है।
इसके लिए नारियल तेल को गर्म करके बालों में लगाएं। उंगलियों के पोरों का उपयोग करते हुए धीरे-धीरे स्कैल्प की मालिश करें। ऐसा करने से ब्लड सर्कुलेशन अच्छा रहता है और बालों को पोषण मिलता है। फिर एक तौलिये को गर्म पानी में डुबायें, निचोड़ कर पानी निकाल दें। गर्म तौलिये को सिर पर पगड़ी की तरह लपेट लें। इसे 5 मिनट तक लगा रहने दें। इस प्रक्रिया को 3-4 बार दोहराएं।
अच्छे रिजल्ट के लिए बालों में तेल रातभर लगा रहने दें और अगले दिन बालों को धो लें। बालों को सॉफ्ट बनाये रखने के लिए शैम्पू के बाद क्रीमी कंडिशनर लगाएं। बालों में कंडिशनर लगाकर 2 मिनट के लिए छोड़ दें। फिर पानी से बाल धो लें। हेयर वॉश के बाद आप चाहें तो हेयर सीरम लगा सकते हैं।
बालों को सुखाने के लिए तौलिये से रगड़ने से बचें। इसके बजाय तौलिये को सिर के चारों ओर लपेटें और अतिरिक्त पानी सोखने दें। बालों को प्राकृतिक रूप से सूखने दें। फिर चौड़े दांतों वाली कंघी से उलझे बालों को सुलझाएं।
हेयर ब्रश की देखभाल भी जरूरी 
हफ्ते में एक बार अपने हेयर ब्रश को धोएं। उन्हें एक मग में गर्म साबुन के पानी में डालें, फिर एंटीसेप्टिक घोल की कुछ बूंदें डालें। उन्हें पुराने टूथब्रश से साफ करें और पानी से अच्छी तरह धो लें।
लंबे-घने बालों के लिए आसान टिप्स 
बालों को बार-बार कंघी न करें और न ही कसकर बांधें।
डैमेज बालों में हेयर ड्रायर का प्रयोग करने से बचें।
बाल ऑयली हैं तो तली-भुनी चीजों से परहेज करें।
डेली डाइट में फ्रूट, सलाद, दही और अंकुरित अनाज को शामिल करें।
खूब पानी पिएं ताकि शरीर की नमी कम न होने पाए।
एक गिलास पानी में एक नींबू का रस मिलाएं और सुबह सबसे पहले इसका सेवन करें।